Comenious: Cartagena, 11. 2.–17. 2. 2013

# 11. 2. 2013

Tega dne smo se odpravili na letališče v Zagreb, kjer smo čakali na letalo za München. Že na poti tja in pozneje vse do Cartagene je bilo vzdušje sproščeno, vsi smo bili polni pričakovanja, kaj nam bo prinesel prihodnji teden. Polet je bil zanimiv. Na vlaku pa nas je že prevzela utrujenost, zato smo po prihodu odšli v hotel Manolo in zaspali.

## 12. 2. 2013

Na poti proti šoli smo se ustavili v pekarni in pojedli zajtrk. Presenečeni smo ugotovili, da se vse trgovine in ustanove odprejo ob 8.30. Prišli smo prvi, izmenjali nekaj besed s španskimi predstavniki in počakali še ostale. Po pozdravu ravnateljice šole so sledile spoznavne igre, ogled mesta, mestne hiše in ostankov antičnega gledališča. Udeleženci smo kasneje predstavili dobre in slabe oglase, kjer smo se zaradi odličnega znanja angleščine najbolje odrezali. Sledil je odhod v hotel in spoznavni večer.

## 13. 2. 2013

Dan smo začeli z barvanjem logotipa in s tekmovanjem v petju, kar je bilo zelo zabavno. Sledila je predstavitev zelo raznolikih narodnih jedi zanimivega vonja in okusa. Želeli smo pokazati skrbno načrtovano predstavitev o mleku, ki je bila zaradi napake pri montaži uničena, a smo se vseeno znašli. Večerjali smo v mestu z drugimi dijaki.

## 14. 2. 2013

V mestu Murcia smo si ogledali znamenito katedralo in muzej ter samo mesto, a nas je vodeni ogled dolgočasil. Ob vrnitvi v hotel smo naredili nekaj smešnih posnetkov, zvečer pa smo uživali v predstavitvi gostiteljevih narodnih plesov.

## 15. 2. 2013

To je bil zadnji dan našega druženja, zato smo bili žalostni, a hkrati radostni zaradi dejstva, da smo se spoznali. Po aktivnostih smo izbrali še miss/mistra srečanja in se poslovili. Dogovorjeni smo bili, da se še zadnjič vidimo v mestu, zato je bilo slovo pozneje še toliko težje.

## 16. 2. 2013

Zjutraj smo se odpravili na vlak in po 5-urni vožnji le prispeli v Madrid. Poiskali smo naš hostel, odložili stvari in se odpravili na izlet po mestu. V velikem mestnem parku je jezero, kjer si lahko sposodiš čoln in veslaš, kolikor te je volja. Pozno popoldne smo se okrepčali in zaradi utrujenosti ostali v hostlu ter gledali nogomet.

## 17. 2. 2013

Zgodaj smo morali na letališče. Med poletom proti Zagrebu smo obujali spomine na pretekle dni. Po pristanku in prevzemu prtljage smo opazili obraze svojcev. Veseli smo jih bil, a hkrati bi želeli ostati v Cartageni še kakšen dan več.

Dejan Držanč